**Ferdinand Bol** (24. kesäkuuta 1616 Dordrecht – 24. heinäkuuta 1680 Amsterdam) oli Alankomaiden kultakauden aikana vaikuttanut taidemaalari ja Rembrandtin oppilas. Bol oli omana aikanaan menestynyt maalari, joka tunnetaan nykyisin historiallisista maalauksistaan ja muotokuvistaan.

Elämä ja ura
------------

"Naisen muotokuva", 1652, 131 × 108 cm, Museum Boijmans Van Beuningen, Rotterdam.
Bol aloitti opintonsa todennäköisesti Jacob Gerritsz. Cuypin (1594–1652) oppilaana Dordrechtissä ja muutti vuonna 1635 Amsterdamiin Rembrandt van Rijnin (1606–1669) oppilaaksi. Hän aloitti itsenäisenä maalarimestarina vuosien 1640–1642 välisenä aikana. Bol sai ensimmäisen suuren tilaustyön vuonna 1647. Maalaus "Ryhmämuotokuva Amsterdamin lepraparantolan viranhoitajista" käynnisti Bolin uran.

Bol meni naimisiin Lysbeth Dellin kanssa vuonna 1653. Vaimon isä oli vaikutusvaltainen ja varakas viinikauppias Elbert Dell ja Bolista tuli osa Amsterdamin eliittiä. Uudet suhteet auttoivat asiakkaiden ja tilausten hankkimisessa. Vuonna 1655 Bol oli jo Amsterdamin Pyhän Luukkaan taidemaalarien killan johtaja. Bolin vaimo kuoli pian synnytyksen jälkeen vuonna 1660.

Bol johti omaa ateljeetaan, joka tuotti huomattavan määrän maalauksia. Hänen oppilainaan työskentelivät ainakin Frans van Ommeren, Cornelis Bisschop (1630–1674) ja saksalainen Godfrey Kneller (1646–1723). Vuonna 1669 Bol meni toisen kerran naimisiin. Hänen uusi vaimonsa oli erittäin varakas valtion varainhoitajan leski Anna van Erckel. Uuden avioliittonsa jälkeen Bol ei enää maalannut lainkaan, vaan eli sijoituksillaan.

Tyyli ja teokset
----------------

Bol keskittyi historiallisiin maalauksiin ja muotokuviin. Hän mukautti tyylinsä ongelmitta vallitsevaan ostajien makuun Amsterdamin täysin kaupallisilla taidemarkkinoilla. Bolin varhaisissa maalauksissa näkyy vahvasti hänen opettajansa Rembrandtin vaikutus. Useita Bolin maalauksia onkin pidetty virheellisesti Rembrandtin maalaamina. Maalausten tyyli muuttui 1600-luvun puolivälin jälkeen mukailemaan muotiin tullutta Anthony van Dyckin (1599–1641) flaamilaisvaikutteista selkeää tyyliä. Bol maalasi useita suuria tilaustöitä julkisiin rakennuksiin Amsterdamissa. Hänen historiallisia maalauksiaan on kuitenkin pidetty myöhemmin staattisina ja jäykkinä, ja Bol tunnetaan ennen muuta muotokuvamaalarina.

### Historialliset maalaukset

*Mooses laskeutuu Siinailta,* n. 1664, 423 × 284 cm, Amsterdamin kuninkaallinen palatsi, Amsterdam. Paikalle toteutettu tilaustyö.Bol kopioi varhaisiin historiallisiin maalauksiinsa Rembrandtin aiheita ja sommitelmia lähes sellaisenaan. 1600-luvun puolivälissä ostajien maku kuitenkin muuttui, kun Amsterdamin taidemarkkinoille virtasi etelästä flaamilaisia vaikutteita. Myös Bolin maalauksista tuli uuden tyylin mukaisesti klassisempia ja selkeämpiä.

Bolilta tilattiin enemmän töitä julkisiin rakennuksiin kuin yhdeltäkään toiselta samaan aikaan Amsterdamissa vaikuttaneelta maalarilta. Bol maalasi nykyisin Amsterdamin kuninkaallisena palatsina tunnettuun uuteen kaupungintaloon maalaukset *Mooses laskeutuu Siinailta* (n. 1664) ja *Pyrrhos ja Fabritius* (1656). Seuraavina vuosina hän maalasi myös useita muita historiallisia tilaustöitä, esimerkiksi Amsterdamin amiraliteetille ja lepraparantolalle. *Lahjojen antaminen Salomonin temppelissä* (1669) on Bolin viimeinen tunnettu maalaus.

### Muotokuvat

Myös Bolin varhaiset muotokuvat seurasivat tarkasti Rembrandtin tyyliä. Hän maalasi opettajansa tavoin myös muotokuvatutkielmia eli tronieita. Bol onnistui kuitenkin irtautumaan Rembrandtin jäljittelystä ensimmäisissä tunnetuissa ryhmämuotokuvissaan, joissa näkyy viitteitä varsinkin Amsterdamin muotokuvamarkkinoita ennen Rembrandtia hallinneen Thomas de Keyserin (1596–1667) tyylistä.

Bolista tuli aikansa kysytyimpiä muotokuvamaalareita. Hänen yksittäisistä ihmisistä maalaamansa muotokuvat seurasivat aikansa trendejä ja flaamilaista tyyliä. Muotokuvassa esiintyvän henkilön taustalla on usein maisema tai näkymä sisätilasta. Henkilöt on yleensä kuvattu puolikuvassa. Bolin ateljeessa maalattiin runsaasti muotokuvia, joista monet ovat asettelultaan hyvin samankaltaisia. Rembrandtin tavoin Bol maalasi lukuisia omakuvia ja muotokuvia eksoottisiin vaatteisiin pukeutuneista ihmisistä. Bol sotkeutui myös aikansa pienimuotoiseen taideskandaaliin. Hän tunnusti 1658 yhdessä kolmen muun maalarin kanssa käyttäneensä alastomia naismalleja, mikä oli laitonta.

Galleria
--------

* Maisema, eunukin kaste, n. 1640, 85,5 × 108 cm, Niedersächsisches Landesmuseum, Hannover. Rembrandtin ateljeessa maalattu työ, jonka tekijänä pidetään Ferdinand Bolia.*Maisema, eunukin kaste*, n. 1640, 85,5 × 108 cm, Niedersächsisches Landesmuseum, Hannover. Rembrandtin ateljeessa maalattu työ, jonka tekijänä pidetään Ferdinand Bolia.
* Samuel ilmestyy Saulille Endorin noidan läsnäollessa, n. 1640–1643, 17,2 × 21,3 cm, muste paperille, Muzeum Narodowe w Warszawie, Varsova.*Samuel ilmestyy Saulille Endorin noidan läsnäollessa*, n. 1640–1643, 17,2 × 21,3 cm, muste paperille, Muzeum Narodowe w Warszawie, Varsova.
* Elisabeth Jacobsdr. Bas (1571–1649), 1640–1645, 118 × 91,5 cm, Rijksmuseum, Amsterdam. Pidetty myös Rembrandtin tai Jakob Adriaensz. Backerin (1608–1651) työnä.*Elisabeth Jacobsdr. Bas (1571–1649)*, 1640–1645, 118 × 91,5 cm, Rijksmuseum, Amsterdam. Pidetty myös Rembrandtin tai Jakob Adriaensz. Backerin (1608–1651) työnä.
* Neljä Amsterdamin lepratalon viranhoitajaa, 1647–1649, 224 × 310 cm, Amsterdam museum, Amsterdam.*Neljä Amsterdamin lepratalon viranhoitajaa*, 1647–1649, 224 × 310 cm, Amsterdam museum, Amsterdam.
* Aegina odottaa Zeusta, 1650, Schloss Elisabethenburg, Meiningen.*Aegina odottaa Zeusta*, 1650, Schloss Elisabethenburg, Meiningen.
* Naisen muotokuva, 1650, 126,5 × 102 cm, Stichting Nederlands Kunstbezit. Kuvan arvellaan esittävän Puolan kuningatarta Maria Louise Gonzagaa (1611–1667).*Naisen muotokuva*, 1650, 126,5 × 102 cm, Stichting Nederlands Kunstbezit. Kuvan arvellaan esittävän Puolan kuningatarta Maria Louise Gonzagaa (1611–1667).
* Nuoren miehen muotokuva, 1652, 125,7 × 96,2 cm, Mauritshuis, Haag. Oletettavasti Louis Trip nuorempi (1638–1655).*Nuoren miehen muotokuva*, 1652, 125,7 × 96,2 cm, Mauritshuis, Haag. Oletettavasti Louis Trip nuorempi (1638–1655).
* Fabritius ja Pyrrhos, 1656, 485 × 350 cm, Amsterdamin kuninkaallinen palatsi, Amsterdam. Paikalle toteutettu tilaustyö.*Fabritius ja Pyrrhos*, 1656, 485 × 350 cm, Amsterdamin kuninkaallinen palatsi, Amsterdam. Paikalle toteutettu tilaustyö.
* Sir John Hebdon, 1659, Museum of Fine Arts, Houston.*Sir John Hebdon*, 1659, Museum of Fine Arts, Houston.
* Miehen muotokuva, 1663, 124 × 100 cm, Rijksmuseum, Amsterdam.*Miehen muotokuva*, 1663, 124 × 100 cm, Rijksmuseum, Amsterdam.
* Michiel Adriaensz. de Ruyter (1607–1676), 1667, 157 × 138 cm, Mauritshuis, Haag. Taustan merinäkymä todennäköisesti Willem van de Velde nuorempi (1653–1707).*Michiel Adriaensz. de Ruyter (1607–1676),* 1667, 157 × 138 cm, Mauritshuis, Haag. Taustan merinäkymä todennäköisesti Willem van de Velde nuorempi (1653–1707).

Lähteet
-------

1. Rijksmuseum: Self Portrait, Ferdinand Bol, c. 1669 *www.rijksmuseum.nl*.  Arkistoitu 11.10.2020. Viitattu 11.10.2020. (englanniksi)
2. ↑  Rijksmuseum: Self Portrait, Ferdinand Bol, c. 1669 *www.rijksmuseum.nl*.  Arkistoitu 11.10.2020. Viitattu 11.10.2020. (englanniksi)
3. 1 2  rkd.nl: Discover painter, draftsman Ferdinand Bol RKD – Netherlands Institute for Art History.  Arkistoitu 2.5.2020. Viitattu 11.10.2020. (englanniksi)
4. 1 2 3 4 5 6 7 8 9  Turner, Jane: *From Rembrandt to Vermeer : 17th-century Dutch artists*, s. 32–35. New York: St. Martin's Press, 2000. ISBN 978-0-312-22972-6. (englanniksi)
5. ↑  Museum Boijmans Van Beuningen: Portrait of a lady, Ferdinand Bol (in 1652) */www.boijmans.nl*.  Arkistoitu 21.5.2019. Viitattu 11.10.2020. (englanniksi)
6. 1 2 3 4  Bakker, Piet: Ferdinand Bol *The Leiden Collection Catalogue*.  2020.  Arkistoitu 23.10.2019. Viitattu 10.10.2020. (englanniksi)
7. 1 2 3  The J. Paul Getty Museum: Ferdinand Bol (Dutch, 1616 - 1680) *www.getty.edu*. Viitattu 11.10.2020. (englanniksi)
8. ↑  rkd.nl: Ferdinand Bol: Mozes toont de Israëlieten de nieuwe Tafelen der Wet (Exodus 32:15) RKD – Netherlands Institute for Art History.  Arkistoitu 11.10.2020. Viitattu 11.10.2020. (hollanniksi)
9. ↑  rkd.nl: Landscape with the baptism of the Eunuch, ca. 1640 RKD – Netherlands Institute for Art History.  Arkistoitu 3.5.2020. Viitattu 11.10.2020. (englanniksi)
10. ↑  NMW digital museum: Samuel ukazuje się Saulowi u wróżki z Endor; verso: studium głowy Samuela *cyfrowe.mnw.art.pl*.  Arkistoitu 11.10.2020. Viitattu 11.10.2020. (puolaksi)
11. ↑  Amsterdam Museum: De regenten van het leprozenhuis *hart.amsterdam*.  Arkistoitu 11.10.2020. Viitattu 11.10.2020. (hollanniksi)
12. ↑  Christie’s: Ferdinand Bol (Dordrecht 1616-1680 Amsterdam) Christie’s.  Arkistoitu 11.10.2020. Viitattu 11.10.2020. (englanniksi)
13. ↑  Mauritshuis: Details: Ferdinand Bol, Portrait of a Young Man, presumably Louis Trip Jr (1638-1655), 1652 Mauritshuis.  Arkistoitu 11.10.2020. Viitattu 11.10.2020. (englanniksi)
14. ↑  Rijksmuseum: Portrait of a Man, Ferdinand Bol, 1663 *www.rijksmuseum.nl*.  Arkistoitu 11.10.2020. Viitattu 11.10.2020. (englanniksi)
15. ↑  Mauritshuis: Details: Ferdinand Bol, Portrait of Michiel de Ruyter (1607-1676), 1667 Mauritshuis.  Arkistoitu 11.10.2020. Viitattu 11.10.2020. (englanniksi)
16. ↑  Royal museums Greenwich: Lieutenant-Admiral Michiel de Ruyter (1607–1676) Royal museums Greenwich.  Arkistoitu 27.1.2020. Viitattu 11.10.2020. (englanniksi)

Aiheesta muualla
----------------

* Kuvia tai muita tiedostoja aiheesta **Ferdinand Bol** Wikimedia Commonsissa

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Espanja
* Ranska
* BnF data
* Saksa
* Israel
* Belgia
* Yhdysvallat
* Alankomaat
* Puola

 |
|  |
| Taiteenala | 
* Auckland
* South Australia
* KulturNav
* Victoria
* RKD Artists
* Städel
* Te Papa (New Zealand)
* ULAN

 |
|  |
| Henkilöt | 
* Alankomaat
* Deutsche Biographie

 |
|  |
| Muut | 
* Europeana
* SNAC
* IdRef

 |

 |